钦定古今图书集成/明伦汇编/官常典/第602卷 > 陶成
## 钦定古今图书集成/明伦汇编/官常典/第602卷 > 陶成

按《明外史》本传：“成字孔恩，郁林人。永乐中，举乡试，除
交趾凤山典史。尚书黄福知其贤，命署谅江府教授，
夷人多化之。秩满，迁山东按察司检校，用荐擢大理
评事。正统中，出为浙江佥事。成有智略，遇事敢任。倭
犯桃渚，守将获罪，所司檄成往饬边务。成度倭且复
至，密布钉板海淖中。倭至，舣舟跃上钉，锐甚，皆洞足”
背，莫能脱，自是无敢犯者。秩满，为守臣奏留，进副使。
处州贼叶宗留、陈鉴、胡陶得二等寇兰谿，成督兵击，
斩数百人。进屯武义，立木城以守，诱贼党为内应。前
后斩首数百，生擒数百人，招降者三千馀人。时贼势
渐衰，惟得二尚在。久之，势复炽，拥众来犯。先遣其党
十馀辈，以敝缊裹薪佯避贼入城。及进攻，成出战。而
持薪者潜纵火焚木城，官军惊溃。成力战不支，遂被
害。都指挥佥事崔源亦战死。时景泰元年五月也。事
闻，赠成左参政，录其子鲁为八品官，兰、谿人立祠祀
之。